ประกาศคณะกรรมการกํากับตลาดทุนที่ ทธ. 65/2552เรื่อง หลักเกณฑ์ เงื่อนไข และวิธีการกระทําการเป็นนายหน้าซื้อขาย หลักทรัพย์นอกตลาดหลักทรัพย์แห่งประเทศไทย อาศัยอํานาจตามความในมาตรา 16/6 และมาตรา 113 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่งแก้ไขเพิ่มเติมโดยพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 อันเป็นพระราชบัญญัติที่มีบทบัญญัติบางประการเกี่ยวกับการจํากัดสิทธิและเสรีภาพของบุคคล ซึ่งมาตรา 29 ประกอบกับมาตรา 33 มาตรา 34 มาตรา 41 มาตรา 43 มาตรา 44 และมาตรา 64 ของรัฐธรรมนูญแห่งราชอาณาจักรไทย บัญญัติให้กระทําได้โดยอาศัยอํานาจตามบทบัญญัติแห่งกฎหมาย คณะกรรมการ ก.ล.ต. ทําหน้าที่คณะกรรมการกํากับตลาดทุนตามมาตรา 60 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 ออกข้อกําหนดไว้ดังต่อไปนี้ข้อ ๑ ในการกระทําการเป็นนายหน้าซื้อขายหลักทรัพย์นอกตลาดหลักทรัพย์แห่งประเทศไทย ให้บริษัทหลักทรัพย์ถือปฏิบัติดังต่อไปนี้ (1) เมื่อมีบุคคลใดมอบหมายให้ขายหลักทรัพย์โดยที่บริษัทหลักทรัพย์ยังไม่มีหลักทรัพย์นั้นอยู่ในครอบครอง บริษัทหลักทรัพย์ต้องให้บุคคลนั้นนําหลักทรัพย์หรือใบตอบรับการโอนหลักทรัพย์ที่นายทะเบียนเป็นผู้ออกหรือตราสารแสดงสิทธิในหลักทรัพย์มามอบไว้ให้แก่บริษัทหลักทรัพย์ และให้บริษัทหลักทรัพย์บันทึกบัญชีการขายหลักทรัพย์นั้นให้ครบถ้วนและตรงต่อความเป็นจริงไม่ช้ากว่าวันทําการถัดจากวันที่ได้ขายหลักทรัพย์นั้น บริษัทหลักทรัพย์ต้องดําเนินการส่งมอบเงินค่าขายหลักทรัพย์ให้แก่บุคคลผู้มอบหมายให้ขายหลักทรัพย์ในวันทําการที่สามนับแต่วันที่ขายหลักทรัพย์นั้น (2) เมื่อมีบุคคลใดมอบหมายให้ซื้อหลักทรัพย์ใด บริษัทหลักทรัพย์ต้องให้บุคคลนั้นทําสัญญายินยอมว่าในกรณีที่บุคคลดังกล่าวไม่ชําระราคาหลักทรัพย์ภายในกําหนดเวลาตามวรรคสอง ให้บริษัทหลักทรัพย์ขายหลักทรัพย์นั้นได้ทันทีและยินยอมชดใช้ค่าเสียหายที่เกิดขึ้นจากการซื้อขายหลักทรัพย์นั้น และให้บริษัทหลักทรัพย์บันทึกบัญชีการซื้อหลักทรัพย์นั้นให้ครบถ้วนและตรงต่อความเป็นจริง พร้อมทั้งแจ้งให้บุคคลดังกล่าวทราบถึงจํานวนและราคาของหลักทรัพย์ที่ซื้อได้ไม่ช้ากว่าวันทําการถัดจากวันที่ได้ซื้อหลักทรัพย์นั้น บริษัทหลักทรัพย์ต้องดําเนินการให้บุคคลผู้มอบหมายให้ซื้อหลักทรัพย์ชําระราคาทันทีหรืออย่างช้าไม่เกินสามวันทําการนับแต่วันที่ซื้อหลักทรัพย์ เว้นแต่ในกรณีที่เป็นการซื้อหลักทรัพย์ให้แก่ผู้ลงทุนที่มีถิ่นที่อยู่ในต่างประเทศซึ่งต้องส่งเงินเข้ามาในประเทศไทยเพื่อชําระราคาหลักทรัพย์ บริษัทหลักทรัพย์ต้องดําเนินการให้บุคคลดังกล่าวชําระราคาภายในสี่วันทําการนับแต่วันที่ซื้อหลักทรัพย์ หากบุคคลนั้นไม่สามารถชําระราคาหลักทรัพย์ได้ บริษัทหลักทรัพย์ต้องดําเนินการขายหลักทรัพย์นั้นไม่ช้ากว่าวันทําการถัดจากวันที่ครบกําหนดเวลาดังกล่าว บริษัทหลักทรัพย์ที่ได้รับมอบหมายให้ซื้อหลักทรัพย์ต้องดําเนินการส่งมอบหลักทรัพย์ให้บุคคลผู้มอบหมายให้ซื้อหลักทรัพย์ภายในสี่วันทําการนับแต่วันที่ซื้อหลักทรัพย์ โดยให้รวมถึงการส่งมอบหลักทรัพย์ให้แก่ผู้ลงทุนที่มีถิ่นที่อยู่ในต่างประเทศตามวรรคสองด้วย ทั้งนี้ เว้นแต่ในกรณีที่มีการนําหลักทรัพย์ไปลงทะเบียนโอนหลักทรัพย์หรือแยกหลักทรัพย์กับผู้ออกหลักทรัพย์และยังไม่ได้รับหลักทรัพย์นั้นจากผู้ออกหลักทรัพย์ ในกรณีผู้ที่มอบหมายให้บริษัทหลักทรัพย์ซื้อหลักทรัพย์มอบหมายให้บริษัทหลักทรัพย์ขายหลักทรัพย์ที่ซื้อนั้นโดยที่ยังมิได้ชําระราคาค่าซื้อหลักทรัพย์ บริษัทหลักทรัพย์ต้องให้บุคคลดังกล่าวชําระราคาค่าซื้อหลักทรัพย์ก่อนจึงจะชําระเงินค่าขายหลักทรัพย์นั้นให้บุคคลดังกล่าว จะใช้การหักกลบราคาซื้อและราคาขายมิได้ บริษัทหลักทรัพย์ต้องชําระเงินค่าขายหลักทรัพย์โดยจ่ายเช็คขีดคร่อมระบุข้อความเข้าบัญชีผู้รับเงินเท่านั้นให้แก่ผู้ขายข้อ ๒ ให้บรรดาประกาศสํานักงานคณะกรรมการกํากับหลักทรัพย์และตลาดหลักทรัพย์ คําสั่ง และหนังสือเวียน ที่ออกหรือวางแนวปฏิบัติตามประกาศคณะกรรมการ ก.ล.ต. เรื่อง หลักเกณฑ์และวิธีการกระทําการเป็นนายหน้าซื้อขายหลักทรัพย์นอกตลาดหลักทรัพย์แห่งประเทศไทย ลงวันที่ 18 พฤษภาคม พ.ศ. 2535 ซึ่งใช้บังคับอยู่ในวันก่อนวันที่ประกาศนี้ใช้บังคับ ยังคงใช้บังคับได้ต่อไปเท่าที่ไม่ขัดหรือแย้งกับข้อกําหนดแห่งประกาศนี้ จนกว่าจะได้มีประกาศ คําสั่ง และหนังสือเวียน ที่ออกหรือวางแนวปฏิบัติตามประกาศนี้ใช้บังคับข้อ ๓ ในกรณีที่มีประกาศฉบับอื่นใดอ้างอิงประกาศคณะกรรมการ ก.ล.ต. เรื่อง หลักเกณฑ์และวิธีการกระทําการเป็นนายหน้าซื้อขายหลักทรัพย์นอกตลาดหลักทรัพย์แห่งประเทศไทย ลงวันที่ 18 พฤษภาคม พ.ศ. 2535 ให้การอ้างอิงดังกล่าวหมายถึงการอ้างอิงประกาศฉบับนี้ข้อ ๔ ประกาศนี้ให้ใช้บังคับตั้งแต่วันที่ 1 กันยายน พ.ศ. 2552 เป็นต้นไปผู้มีอํานาจลงนาม - ประกาศ ณ วันที่ 3 สิงหาคม พ.ศ. 2552 (นายวิจิตร สุพินิจ) ประธานกรรมการ คณะกรรมการกํากับหลักทรัพย์และตลาดหลักทรัพย์หมายเหตุ - \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_เหตุผลในการออกประกาศฉบับนี้ คือ เนื่องจากพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 กําหนดให้การออกหลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์ของบริษัทหลักทรัพย์ เป็นอํานาจของคณะกรรมการกํากับตลาดทุน จึงเห็นควรออกประกาศเพื่อทดแทนประกาศคณะกรรมการ ก.ล.ต. เรื่อง หลักเกณฑและวิธีการกระทําการเป็นนายหน้าซื้อขายหลักทรัพย์นอกตลาดหลักทรัพย์แห่งประเทศไทย ลงวันที่ 18 พฤษภาคม พ.ศ. 2535 จึงจําเป็นต้องออกประกาศนี้